*Αθήνα, 17.06.2020*

**Προς: κ. Βασίλειο Κόκκαλη,**

**Βουλευτή Νομού Λάρισας**

Βουλής 4, Αθήνα

**Κοιν.: Γραφείο Προέδρου της Βουλής,**

**κ. Κωνσταντίνο Τασούλα**

Μέγαρο Βουλής

**Θέμα: Αίτημα επαναπρόσληψης λόγω άκυρης απόλυσης εγκύου επιστημονικής συνεργάτιδος βουλευτή**

Κύριε Βουλευτά,

Όπως γνωρίζετε, με την από 30.07.2019 μεταξύ μας σύμβαση εργασίας, παρείχα τις υπηρεσίες μου ως επιστημονική συνεργάτης στο πολιτικό σας γραφείο, επί της οδού Βουλής 4, από τις 08.07.2019. Ξαφνικά και χωρίς να συντρέχει κάποιος λόγος, μιας και στο σύντομο χρονικό διάστημα της απασχόλησής μου στο πολιτικό σας γραφείο ήμουν απολύτως συνεπής στην εκπλήρωση των καθηκόντων μου και ουδέποτε κατέστην αποδέκτης παραπόνων από μέρους σας, στις 09.03.2020, μου κοινοποιήθηκε η αναγγελία διακοπής της εργασιακής μας σχέσης που απευθύνατε στο Τμήμα Προσωπικού της Δ/νσης Ανθρωπίνου Δυναμικού και Επιμόρφωσης της Βουλής των Ελλήνων, με την αιτιολογία ότι «*έπαψα μετά από άτακτη καταγγελία να προσφέρω τις υπηρεσίες μου στις 09.03.2020*».

Όπως επίσης σας έχω γνωρίσει από τις αρχές Μαΐου, τέσσερις (4) ημέρες μετά από την απόλυσή μου, ήτοι στις 13.03.2020, έπειτα από επίσκεψη στον γυναικολόγο-μαιευτήρα μου, κ. Ηλία Μεταξά, βεβαιώθηκε το γεγονός της «αρχόμενης κύησής» μου, όπως αυτό πιστοποιείται με το σχετικό ιατρικό σημείωμα, το οποίο και σας επισυνάπτω. **Κατόπιν τούτου, ο θεράπων ιατρός με συμβούλευσε να μην προβώ, για λόγους ιατρικής ασφάλειας, σε καμία άμεση δημοσιοποίηση της εγκυμοσύνης μου, προτού διενεργηθεί το υπερηχογράφημα αυχενικής διαφάνειας 2D. Αυτή η κρίσιμη εξέταση έλαβε χώρα στις 02.05.2020,** όπως πιστοποιείται από τη σχετική απόδειξη της ιατρικής πράξης που επισυνάπτεται.

Η επιβεβαίωση της εγκυμοσύνης μου στο χρόνο αυτό, σε συνδυασμό με το ότι βρισκόμασταν σε περίοδο καραντίνας λόγω πανδημίας, ενώ είχε μεσολαβήσει και η εορταστική περίοδος του Πάσχα, είχε ως αποτέλεσμα να σας ενημερώσω τηλεφωνικώς για την κατάστασή μου στις αρχές Μαΐου, ενώ σε σχετική συνάντηση που ακολούθησε μεταξύ μας, **σας ζήτησα ρητώς να προβείτε στην επαναπρόσληψή μου λόγω αυτοδίκαιης ακυρότητας της καταγγελίας της σύμβασής μου σε χρόνο που ήμουν ήδη έγκυος (4 εβδομάδων στις 9 Μαρτίου).**

Έκτοτε, όχι μόνον δεν μου έχετε απαντήσει ρητώς, αλλά δεν έχετε προβεί και σε καμία ενέργεια επανατοποθέτησης στην εργασία μου. Επίσης, ενώ αρχικά καλλιεργούσατε στις επικοινωνίες μας την απατηλή εντύπωση ότι το ζήτημα θα επιλυθεί συναινετικά με την αυτόβουλη από μέρους σας επαναπρόσληψή μου, στη συνέχεια, πληροφορήθηκα μέσω τρίτων την κατηγορηματική σας άρνηση να το πράξετε, επικαλούμενος, μεταξύ άλλων, ότι οι διατάξεις του εργατικού δικαίου που προστατεύουν τη μητρότητα δεν τυγχάνουν εφαρμογής στους μετακλητούς συνεργάτες των Βουλευτών, οι οποίοι μπορούν ανά πάσα στιγμή να απολύονται και να προσλαμβάνονται κατά την αρέσκεια των ίδιων των Βουλευτών!! Επίσης, παρότι έχετε έρθει ήδη δύο φορές σε επικοινωνία με τον πληρεξούσιο δικηγόρο μου, κ. Δημήτρη Περπατάρη, δεν του έχετε γνωρίσει με ακρίβεια το πλαίσιο των ενεργειών σας και τις προθέσεις σας ως προς το ζήτημα.

* Δεδομένου ότι με την άρνησή σας να με επαναπροσλάβετε, παραβιάζετε, εν γνώσει σας, τις γενικής ισχύος διατάξεις του εργατικού δικαίου, καθώς και τις συνταγματικές διατάξεις για την προστασία της μητρότητας και της οικογένειας, αλλά και τα δικαιώματά μου στην πραγματική απασχόληση και την προστασία της προσωπικότητάς μου
* Δεδομένου ότι προτίθεμαι άμεσα να διεκδικήσω και δικαστικώς το δικαίωμά μου να επαναπροσληφθώ, καθώς και να εφαρμοστεί στο πρόσωπό μου το σύνολο των ευεργετικών διατάξεων της εργατικής και ασφαλιστικής νομοθεσίας για την προστασία της κυοφορίας και της μητρότητας (άδεια τοκετού-λοχίας και ειδική άδεια προστασίας της μητρότητας - **άρθρο 142, Ν.3655/08**),

**Σας ζητώ να αποκαταστήσετε οικειοθελώς τη ζημία που υπέστησαν τα δικαιώματά μου από την προδήλως παράνομη και καταχρηστική καθυστέρησή σας να εφαρμόσετε τις ισχύουσες προστατευτικές διατάξεις και να προβείτε στην άμεση επαναπρόσληψή μου, ώστε να μη θιγούν περαιτέρω τα θεμελιώδη συνταγματικά μου δικαιώματα, οι συνταγματικές αρχές της ίσης μεταχείρισης και της προστασίας της εγκυμοσύνης και της μητρότητας.**

**Με εκτίμηση**

**M…………………….**

**(Κοινωνική Επιστήμονας**

**MSc Κοινωνικής Ανθρωπολογίας)**

Διεύθυνση: …………………., 10676, Αθήνα

Τηλ. Επικοινωνίας:

E-mail: ………………@gmail.com